Se også: Peter A.G. efter dødsfald: Der er fortsat stoffer i musikmiljøet

I en ny single med titlen 'Narko' agiterer den danske rapper Raske Penge for legalisering af narkotika.

- Jeg er selv stofbruger og opfatter det som en krig imod folk som mig. Og et overgreb imod min frihed til at bestemme over min egen krop og tankevirksomhed som voksent menneske. Og derfor har jeg skrevet en sang om det. For jeg synes det er på tide med en fred eller i det mindste våbenhvile med stofferne. Ikke så meget for min egen skyld, men fordi det er det bedste for hele samfundet, siger Raske Penge med det borgerlige navn Rasmus Poulsen til Ekstra Bladet.

I en pressemeddelelse fortæller Raske Penge om sin motivation for at blandet sig i samfundsdebatten med sit musikalske debatindlæg.

Han håber blandt andet, at man i Danmark vil kigge på nogle af de positive eksperimenter med frigivelse af narkotika, der er blevet forsøgt rundt om i verden.

- Der er mange flotte resultater fra forskellige steder i verden, som demonstrerer, hvordan man med forskellige former for legal regulering kan bekæmpe de problemer, vi har med stoffer i samfundet på en mere effektiv og menneskelig måde, som endda også er billigere. Alligevel bliver vi ved med noget, som ikke virker og aldrig har virket. Det er simpelthen uansvarligt.

Raske Penge går skridtet videre end de fleste, når han kræver ikke blot hash, men også såkaldte hårde stoffer frigivet - og gerne solgt i Matas. Foto: Territorium

Singlen - hvor den langskæggede rapper blandt andet drømmer om en dag, hvor man kan købe narko i Matas - er netop udgivet af selskabet Raske Plader og er tilgængelig på de fleste streaming-tjenester.

Sangen er produceret af TopGunn og Morten McCoy og beskrives som'Moderne bashment dancehall som det lyder i britisk radio og på alververdens dansegulve i 2017'.